Document ID: 32010R0012

ΚΑΝΟΝΙΣΜΌΣ (ΕΕ) αριθ. 12/2010 ΤΟΥ ΣΥΜΒΟΥΛΊΟΥ
της 22ας Δεκεμβρίου 2009
σχετικά με την τροποποίηση του κανονισμού (ΕΚ) αριθ. 1255/96 για την προσωρινή αναστολή των αυτόνομων δασμών του κοινού δασμολογίου για ορισμένα βιομηχανικά, γεωργικά και αλιευτικά προϊόντα
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για τη λειτουργία της Ευρωπαϊκής 'Ενωσης, και ιδίως το άρθρο 31,
την πρόταση της Επιτροπής,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1255/96 του Συμβουλίου (1), ανάστειλε, πλήρως ή μερικώς, τους αυτόνομους δασμούς του κοινού δασμολογίου για ορισμένα προϊόντα κατά τη διάρκεια ορισμένων χρονικών περιόδων. Είναι προς το συμφέρον της Ένωσης να εγγράψει ογδόντα επτά νέα προϊόντα στον κατάλογο των αναστολών που προβλέπει το Παράρτημα του εν λόγω κανονισμού.
(2)
Ένας περιορισμένος αριθμός προϊόντων τα οποία απαριθμούνται στο Παράρτημα του κανονισμού (ΕΚ) αριθ. 1255/96 θα πρέπει να διαγραφεί από τον κατάλογο διότι δεν είναι πλέον προς το συμφέρον της Ένωσης να διατηρεί τις αναστολές αυτόνομων δασμών του κοινού δασμολογίου για τα εν λόγω προϊόντα.
(3)
Η περιγραφή ορισμένων προϊόντων στον κατάλογο του παραρτήματος χρειάζεται να τροποποιηθεί προκειμένου να ληφθούν υπόψη οι τεχνικές εξελίξεις των προϊόντων και οι τάσεις της αγοράς. Για άλλα 110 προϊόντα, θα πρέπει να τροποποιηθούν οι κωδικοί ΣΟ και TARIC λόγω αλλαγών στη Συνδυασμένη Ονοματολογία, με εφαρμογή από την 1η Ιανουαρίου 2010. Οι καταχωρίσεις που αφορούν τα εν λόγω προϊόντα θα πρέπει να θεωρηθεί ότι έχουν αφαιρεθεί από τον κατάλογο και θα πρέπει να επανεισαχθούν ως νέα προϊόντα.
(4)
Λόγω του μεγάλου αριθμού τροποποιήσεων με ισχύ από 1ης Ιανουαρίου 2010, το Παράρτημα του κανονισμού (ΕΚ) αριθ. 1255/96 θα πρέπει, για λόγους καλλίτερης κατανόησης, να αντικατασταθεί από ένα εξ ολοκλήρου νέο Παράρτημα, το οποίο θα έχει την ίδια ημερομηνία έναρξης ισχύος. Χάριν σαφήνειας, οι νέες και οι τροποποιημένες καταχωρίσεις θα πρέπει να σημειώνονται με αστερίσκο στην πρώτη στήλη του Παραρτήματος.
(5)
Η εμπειρία έχει δείξει ότι είναι αναγκαίο να προβλέπεται ημερομηνία λήξης των αναστολών που παρατίθενται στον κανονισμό (ΕΚ) αριθ. 1255/96 προκειμένου να λαμβάνονται υπόψη οι τεχνολογικές και οι οικονομικές εξελίξεις. Αυτό δεν θα πρέπει να αποκλείει την πρόωρη παύση της ισχύος ορισμένων μέτρων ή τη συνέχιση της ισχύος τους και πέραν της ορισθείσας περιόδου αναστολής, εφόσον συντρέχουν οικονομικοί λόγοι, σύμφωνα με τις αρχές που καθορίζονται στην ανακοίνωση της Επιτροπής της 25ης Απριλίου 1998 σχετικά με τις αυτόνομες δασμολογικές αναστολές και ποσοστώσεις.
(6)
Κατά συνέπεια, ο κανονισμός (ΕΚ) αριθ. 1255/96 θα πρέπει να τροποποιηθεί αναλόγως.
(7)
Δεδομένου ότι οι αναστολές που θεσπίζει ο παρών κανονισμός πρέπει να αρχίσουν να παράγουν αποτελέσματα από 1ης Ιανουαρίου 2010, ο παρών κανονισμός θα πρέπει να τεθεί σε εφαρμογή την ίδια ημερομηνία και να αρχίσει να ισχύει αμέσως,
ΕΚΔΙΔΕΙ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το Παράρτημα του κανονισμού (ΕΚ) αριθ. 1255/96 αντικαθίσταται από το κείμενο του Παραρτήματος του παρόντος κανονισμού.
Άρθρο 2
Οι προσωρινές αναστολές των αυτόνομων δασμών του κοινού δασμολογίου για τα προϊόντα που περιλαμβάνονται στο Παράρτημα του κανονισμού (ΕΚ) αριθ. 1255/96, όπως τροποποιείται με τον παρόντα κανονισμό, εφαρμόζονται από 1ης Ιανουαρίου 2010. Λήγουν τις ημερομηνίες που αναφέρονται στο εν λόγω Παράρτημα.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 2009.

Labels: 3
1
15
6